PTT ยันกำไรปีนี้ไม่ต่ำกว่าปีก่อนที่มีกำไร 5.58 หมื่นลบ.
PTT ยันกำไรปีนี้ไม่ต่ำกว่าปีก่อนที่มีกำไร 5.58 หมื่นลบ. เผยวันนี้ (24 ส.ค.) ราคาหุ้นร่วงหนักเหตุตลาดกังวลขาดทุนสต็อก
24 ส.ค. 2558

นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT เปิดเผยว่า บริษัทคาดว่ากำไรปีนี้จะทำได้ไม่ต่ำกว่าปีก่อนที่มีกำไรสุทธิ 5.58 หมื่นล้านบาท โดยมองแนวโน้มราคาน้ำมันดิบตลาดโลกที่ปรับตัวลงขณะนี้
โดยเป็นผลจากกำลังการผลิตที่เพิ่มเข้ามาในตลาด และความกังวลต่อภาวะเศรษฐกิจจีน รวมถึงหากการยกเลิกมาตรการคว่ำบาตรอิหร่านมีผลบังคับใช้ ก็จะทำให้อิหร่านสามารถผลิตและส่งออกน้ำมันได้เพิ่มขึ้น ส่วนทิศทางราคาน้ำมันดิบจะลงไปแตะที่ 30 เหรียญสหรัฐ/บาร์เรลหรือไม่นั้น ส่วนตัวยังไม่สามารถประเมินได้ แต่ราคาน้ำมันดิบที่ประเทศไทยใช้อ้างอิงมาจากราคาน้ำมันดิบดูไบ ซึ่งปัจจุบันอยู่ที่ 46 เหรียญสหรัฐ/บาร์เรล ก็ยังถือว่าสูง
สำหรับภาวะการซื้อขายของหุ้น PTT ที่ล่าสุดลงมาเคลื่อนไหวระดับ 260 บาท/หุ้นนั้น นับว่าเป็นราคาที่ต่ำ โดยส่วนหนึ่งน่าจะเกิดจากความวิตกเรื่องผลกระทบจากสต็อกน้ำมันว่าจะมีกำไรหรือขาดทุน แต่อยากให้พิจารณาที่มาร์จิ้นโรงกลั่นเป็นสิ่งสำคัญ ซึ่งปัจจุบันก็ยังอยู่ในระดับที่ดี นอกจากนี้ในช่วงราคาน้ำมันที่ปรับลดลงอย่างมาก ก็จะส่งผลให้ความต้องการใช้น้ำมันเพิ่มขึ้นด้วยเช่นกัน